CELEX: 32012D0627
Language: sk
Date: 2012-10-05 00:00:00
Title: 2012/627/EÚ: Vykonávacie rozhodnutie Komisie z  5. októbra 2012 o uznaní právneho rámca a rámca dohľadu Austrálie za rovnocenné s požiadavkami nariadenia Európskeho parlamentu a Rady (ES) č. 1060/2009 o ratingových agentúrach  Text s významom pre EHP

9.10.2012   
            
            
               SK
            
            
               Úradný vestník Európskej únie
            
            
               L 274/30
            
         VYKONÁVACIE ROZHODNUTIE KOMISIE
   z 5. októbra 2012
   o uznaní právneho rámca a rámca dohľadu Austrálie za rovnocenné s požiadavkami nariadenia Európskeho parlamentu a Rady (ES) č. 1060/2009 o ratingových agentúrach
   (Text s významom pre EHP)
   (2012/627/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1060/2009 zo 16. septembra 2009 o ratingových agentúrach (1), a najmä na jeho článok 5 ods. 6,
   keďže:
   
               (1)
            
            
               Dňa 17. novembra 2009 Komisia udelila mandát Výboru európskych regulačných orgánov pre cenné papiere (CESR), ktorého úlohy prevzal Európsky orgán pre cenné papiere a trhy zriadený 1. januára 2011 podľa nariadenia Európskeho parlamentu a Rady (EÚ) č. 1095/2010 z 24. novembra 2010, ktorým sa zriaďuje Európsky orgán dohľadu (Európsky orgán pre cenné papiere a trhy) (2) (ESMA), a požiadala ho o poradenstvo týkajúce sa odborného posúdenia právneho rámca a rámca dohľadu Austrálie, pokiaľ ide o ratingové agentúry.
            
         
               (2)
            
            
               ESMA vo svojom poradnom stanovisku z 18. apríla 2012 navrhuje, aby sa austrálsky právny rámec a rámec dohľadu, pokiaľ ide o ratingové agentúry, považovali za rovnocenné s nariadením (ES) č. 1060/2009.
            
         
               (3)
            
            
               Podľa článku 5 ods. 6 druhého pododseku nariadenia (ES) č. 1060/2009 je nato, aby sa právny rámec a rámec dohľadu tretej krajiny považovali za rovnocenné s nariadením (ES) č. 1060/2009, potrebné posúdiť splnenie troch podmienok.
            
         
               (4)
            
            
               Podľa prvej podmienky musia ratingové agentúry v danej tretej krajine podliehať povoľovaniu alebo registrácii a musia byť predmetom priebežného účinného dohľadu a presadzovania pravidiel a predpisov. Austrálsky právny a regulačný rámec pre ratingové agentúry bol zavedený 1. januára 2010. Všetky príslušné zákony a iné právne predpisy, konkrétne zákon o obchodných spoločnostiach (Corporations Act) z roku 2001 a zákon o Austrálskej komisii pre cenné papiere a investície (Australian Securities and Investments Commission, ďalej len „ASIC“) z roku 2001, nadobudli účinnosť. Podľa tohto právneho rámca musia byť ratingové agentúry registrované a priebežne nad nimi vykonáva dohľad ASIC. Austrálsky právny rámec a rámec dohľadu poskytuje ASIC dostatočné právomoci, ktoré jej umožňujú vykonávať účinný dohľad nad ratingovými agentúrami a presadzovať pravidlá a predpisy, vrátane právomoci udeľovať ratingovým agentúram sankcie za porušovanie uplatňovaných predpisov: ASIC môže byť oprávnená odobrať účtovné knihy, ktoré nezostavili ratingové agentúry. Na základe príkazu na prehliadku, ktorý vydá príslušný súdny orgán, je v právomoci ASIC prehľadať priestory ratingových agentúr. Okrem toho je ASIC na základe zákona o obchodných spoločnostiach splnomocnená požiadať federálny súd o príkaz na odňatie licencie ratingovej agentúre. Po odňatí licencie môže ASIC požiadať súd o príkaz na trvalý zákaz pre ratingovú agentúru vydávať ratingy v Austrálii. Podľa zákona o obchodných spoločnostiach môže ASIC takisto požiadať o príkaz na ukončenie protiprávneho konania ratingovej agentúry alebo uložiť pokuty, ak by neplnila svoje povinnosti vyplývajúce z príslušných právnych predpisov o finančných službách. V dohode o spolupráci uzatvorenej medzi ESMA a ASIC sa stanovuje výmena informácií s ohľadom na opatrenia presadzovania a dohľadu prijaté voči cezhraničným ratingovým agentúram.
            
         
               (5)
            
            
               Podľa druhej podmienky sa na ratingové agentúry v danej tretej krajine musia vzťahovať právne záväzné predpisy, ktoré sú rovnocenné s predpismi stanovenými v článkoch 6 až 12 a v prílohe I k nariadeniu (ES) č. 1060/2009. Austrálsky právny rámec a rámec dohľadu zodpovedajú cieľom regulačného rámca EÚ pre ratingové agentúry, pokiaľ ide o riešenie konfliktov záujmov. Riešenie konfliktov záujmov sa vyžaduje v austrálskych právnych predpisoch (zákon o ASIC) vrátane povinnosti riešiť konflikty záujmov a organizačné požiadavky, najmä pokiaľ ide o outsourcing, uchovávanie záznamov a dôvernosť. Pokiaľ ide o správu a riadenie spoločnosti sa v podmienkach ASIC pre udeľovanie licencií od ratingovej agentúry vyžaduje, aby bola organizovaná spôsobom, ktorým sa zaručí, že jej obchodné záujmy nebudú ohrozovať nezávislosť a presnosť ratingových činností. Na základe austrálskeho rámca sa od ratingových agentúr takisto vyžaduje, aby zaviedli dôsledné preskúmavanie ratingových metodík, a obsahuje širokú škálu požiadaviek na zverejňovanie, pokiaľ ide o ratingy a ratingové činnosti. Austrálsky právny rámec a rámec dohľadu preto zodpovedajú cieľom nariadenia (ES) č. 1060/2009, pokiaľ ide o riešenie konfliktov záujmov, organizačné procesy a postupy, ktoré musia v ratingovej agentúre existovať, kvalitu ratingov a metodiku ich vypracúvania, zverejňovanie ratingových hodnotení a všeobecné a pravidelné zverejňovanie informácií o činnosti ratingových agentúr. Poskytuje tak rovnocennú ochranu, pokiaľ ide o integritu, transparentnosť, dobrú správu ratingových agentúr a spoľahlivosť ich činnosti.
            
         
               (6)
            
            
               Podľa tretej podmienky musí regulačný režim v danej tretej krajine zabrániť orgánom dohľadu a ďalším verejným orgánom danej tretej krajiny, aby zasahovali do obsahu ratingových hodnotení a metodík. Každý takýto zásah do ratingov a ratingových metodík by bol v rozpore s cieľmi kapitoly 7 austrálskeho zákona o obchodných spoločnostiach z roku 2001 a s cieľmi ASIC. ASIC ani žiadny iný verejný orgán nie je splnomocnený zasahovať do obsahu ratingov či ratingových metodík.
            
         
               (7)
            
            
               Vzhľadom na skúmané faktory je austrálsky právny rámec a rámec dohľadu pre ratingové agentúry možné považovať za rámce spĺňajúce podmienky stanovené v článku 5 ods. 6 druhom pododseku nariadenia (ES) č. 1060/2009. Austrálsky právny rámec a rámec dohľadu pre ratingové agentúry by sa preto mali považovať za rovnocenné s právnym rámcom a rámcom dohľadu zriadenými nariadením (ES) č. 1060/2009. Komisia v spolupráci s ESMA budú naďalej monitorovať vývoj austrálskeho právneho rámca a rámca dohľadu pre ratingové agentúry a plnenie podmienok, na základe ktorých sa prijalo toto rozhodnutie.
            
         
               (8)
            
            
               Opatrenia stanovené v tomto rozhodnutí sú v súlade so stanoviskom Európskeho výboru pre cenné papiere,
            
         PRIJALA TOTO ROZHODNUTIE:
   Článok 1
   Austrálsky právny rámec a rámec dohľadu pre ratingové agentúry sa na účely článku 5 nariadenia (ES) č. 1060/2009 považujú za rovnocenné s požiadavkami nariadenia (ES) č. 1060/2009.
   Článok 2
   Toto rozhodnutie nadobúda účinnosť dňom po jeho uverejnení v Úradnom vestníku Európskej únie.
   
      V Bruseli 5. októbra 2012
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 302, 17.11.2009, s. 1.
   
      (2)  Ú. v. EÚ L 331, 15.12.2010, s. 84.